钦定古今图书集成/方舆汇编/职方典/第1283卷 > 《朝阳岩》黄庭坚
## 钦定古今图书集成/方舆汇编/职方典/第1283卷 > 《朝阳岩》黄庭坚

意行到愚溪，竹舆鸣担肩。冉溪昔居人，埋没不知年。
偶托文字工，遂以愚溪传。柳侯不可见，古木荫溅溅。
罗氏家潇东，潇西读书园。笋茁不避道，檀栾摇春烟。
下入朝阳岩，次山有铭镌。藓石破篆文，不辨李瞿袁。
嵌窦响笙磬，洞中出寒泉。同游四五客，拂石弄潺湲。
俄顷生白云，似欲驾我仙。吾将从此游，牵挽遂回船。